ประสานเฟซบุ๊ก ปิดเฟซปลอมของโจ นูโว ที่โจมตีทางการเมืองแล้ว
นายชัยวุฒิ ธนาคมานุสรณ์ รัฐมนตรีว่าการกระทรวงดิจิทัลเพื่อเศรษฐกิจและสังคม หรือ ดีอีเอส กล่าวถึงความคืบหน้ากรณีนายจิรายุส วรรธนะสิน หรือโจ นูโว นักร้องชื่อดัง เข้าร้องเรียนถูกปลอมเฟซบุ๊กไปโจมตีทางการเมือง สร้างความเกลียดชังได้รับผลกระทบไม่ถูกจ้างงานว่า กระทรวงดีอีเอส ได้ประสานไปยังเฟซบุ๊กให้ปิดกั้นแล้ว พร้อมประชาสัมพันธ์หากดารา,นักแสดง ถูกปลอมเฟซบุ๊กสามารถประสานมายังกระทรวงฯได้ เพราะหากประสานไปยังเฟซบุ๊กเองอาจจะไม่ค่อยได้รับความน่าเชื่อถือส่วนกรณีเฟซบุ๊กของโจ นูโว ไปโจมตีต่อว่าคนอื่น ทำให้ได้รับความเกลียดชังและทำงานลำบากนั้น ส่วนตัวรู้สึกเห็นใจ จึงให้ตำรวจไซเบอร์ไปสืบสวนสอบสวนรวบรวมพยานหลักฐานหาตัวผู้กระทำการเปิดเฟซบุ๊กปลอม ซึ่งเมื่อได้ตัวผู้กระทำแล้ว โจ นูโว สามารถฟ้องร้องดำเนินคดี ตามความผิด พ.ร.บ.คอมพิวเตอร์ และหมิ่นประมาทได้